b'\n_START_ARTICLE_\nSekt\n_START_SECTION_\nKritik af sekterisme\n_START_PARAGRAPH_\nDer har fra forskelligt hold v\xc3\xa6ret rejst kritik af sekter og sekterisme, bl.a. den s\xc3\xa5kaldte Anti Cult-Movement s\xc3\xa5som det amerikanske American Family Foundation, AFF. Kritikken har her g\xc3\xa5et p\xc3\xa5 den brug af "hjernevask" og manipulation, som sekteriske grupper skulle bruge til at indfange og n\xc3\xa6rmest bortf\xc3\xb8re intetanende unge mennesker med. Kritikken har typisk v\xc3\xa6ret sekul\xc3\xa6r og religionsskeptisk, og er ofte rejst af p\xc3\xa5r\xc3\xb8rende til medlemmer af de kritiserede grupper. Andre kritikere tilh\xc3\xb8rer The Christian Counter-Cult-Movement og g\xc3\xa5r snarere p\xc3\xa5 en religi\xc3\xb8s-kristen kritik af sekternes religion. I Danmark har is\xc3\xa6r kristne organisationer som IKON og i h\xc3\xb8jere grad Dialogcentret st\xc3\xa5et som kritikere af sekterisme, delvis med tr\xc3\xa6k af Christian Counter-Cult, men \xe2\x80\x93 h\xc3\xa6vder de selv \xe2\x80\x93 prim\xc3\xa6rt for at hj\xc3\xa6lpe mennesker til at tr\xc3\xa6ffe frie og myndige valg uanset om de vil v\xc3\xa6re med i den sekteriske gruppe eller ej. S\xc3\xa5  Dialogcentret \xc3\xb8nsker fx ikke at forbyde  nye sekteriske bev\xc3\xa6gelser, men \xc3\xb8nsker at f\xc3\xb8re religionskritisk dialog med dem og hj\xc3\xa6lpe mennesker, som er kommet til skade p\xc3\xa5 de sekteriske grupper.'